55. schôdza NR SR - 3.deň - B. popoludní
Dátum: 2022-02-03
Poslanec: Mazurek, Milan (-)
Druh vystúpenia: Vystúpenie v rozprave

169. Je priam neskutočné, že takéto tvory ako Šefčík spochybnia generálneho prokurátora, spochybnia generálov, ako napríklad generála Viktorína, spochybnia... (Reakcia z pléna.) Nie! Vy ste povedali, že oni nevedia, o čom hovoria, lebo tá zmluva je dobrá, a to, čo hovoria oni, nie je pravda. To ste napísali aj na facebooku (zaznievanie gongu), lebo tá zmluva je podľa vás super a neohrozuje suverenitu, len oni všetci sú mimo. Šeliga dokonca povedal, že zmluvu s NATO potrebujeme. Akurát zmluvu s NATO nikto nepodpísal, ale ten je majster dezinformácií a propagandy, tak aby vykreslil, že tu vlastne neprídu jednotky USA, tu prídu jednotky NATO! To je úplne super. V ´68. si tiež mnohí ospravedlňovali okupáciu rôznymi výrazmi a rôznymi formami a vy ste úplne rovnakí ako tí, ktorí v 68. schvaľovali okupáciu Československej republiky. Akurát vy máte tú drzosť predstierať, že vtedy to bolo strašné a dnes je to super, lebo dnes sú to spojenci. Aj vtedy to boli spojenci, len v tom nie je rozdiel pre každého, kto sa na to objektívne pozrie. Každý, kto pozrie na túto zmluvu, na rozdiel od pána Mihalika, a pozerá na to očami nezainteresovanej osoby, to znamená osoby, ktorej nejde o nejaký poslanecký flek a nejde jej o to, aby počúvala na slovo nejakého predsedu strany, každý takýto človek vidí, že tá zmluva je okupačná, že tá zmluva dáva Američanom ďaleko väčšie práva ako prezidentke Slovenskej republiky. Každý to vidí. O čo ide, ak oni si tu na Slovensku budú spravovať dve vojenské letiská, kde vy do budov, ktoré oni povedia, že toto sú naše budovy, toto sú naše priestory, toto je naša nejaká dráha, toto je naše parkovisko, nebudete môcť vstúpiť? Tam bude stáť americký vojak a povie vám: "Ty tam nejdeš, Šefčík! Ty tam nevstúpiš!" A vybavené. A vy sa môžete postaviť aj na hlavu. Vy sa budete tváriť, že ste na území Slovenskej republiky, ale tí Američania budú tí, ktorí rozhodujú, čo tam prinesú, čo odtiaľ vyvezú, akým spôsobom to tam privezú, aké zariadenia, aké stroje, aké vrtuľníky, lietadlá tam budú pristávať. To všetko bude v ich plnej kompetencii! Všetko to tam v tej zmluve napísané je! Ale vy sa tvárite, že ste najmúdrejší na svete! Tvárite sa, že to, že ste najmúdrejší na svete, ignorujete články zmluvy, ktorú sami idete schvaľovať, a tvrdíte verejnosti, že tam nie je to, čo si vie každý nájsť a prečítať. Tvárite sa, že Američania sem nebudú môcť poslať vojakov, ak im to Národná rada neodsúhlasí. Prosím vás pekne, veď práve o tom je tá zmluva, aby Národná rada nemusela neustále odsúhlasovať ďalšiu prítomnosť, ale aby si to mohli manažovať vo vlastnej kompetencii. To, tú kompetenciu im dávate úplne do rúk. Vy zapredávate Slovenskú republiku, zapredávate slovenské územie, umožňujete Američanom robiť zo Slovenska terč. A ja sa vás pýtam: Vy chcete ten konflikt s Ruskou federáciou? Fakt si myslíte, že keď tu donesiete amerických vojakov, že to presvedčí nejaké zahraničné veľmoci, aby nenarastal ten geopolitický konflikt? Aby nenarastalo to napätie? Čo z toho budú mať občania Slovenskej republiky? Ani jedným jediným slovom nikto nedokázal odôvodniť, prečo by sme niečo také potrebovali. Tie reči o tom, že, pán Mihalik, že sme členmi NATO a máme sa tak správať, čo to je za argument? Aký článok zmluvy v NATO nás zaväzuje k tomu, aby sme podpisovali bilaterálnu dohodu s USA? Aký? Nepoužívajte tieto argumenty! Pretože áno, ja som proti NATO, to viete veľmi dobre, ale ani to NATO, ani to členstvo, ani tieto vaše argumenty skrátka nemajú žiadnu relevanciu. Viete to veľmi dobre. Stále len hľadáte dôvody, stále hľadáte argumenty, prečo si ospravedlniť okupáciu Slovenskej republiky cudzími vojskami. Cudzími vojskami! Nič v tej zmluve nie je napísané o tom, že Národná rada bude musieť odsúhlasovať prítomnosť. Ak to tam je, nech mi to Šefčík zverejní. Kde tam je napísané, že o vstupe amerických vojakov na územie Slovenskej republiky budú musieť hlasovať poslanci Národnej rady? Nájdite to tam! Viete dobre, že to tam nie je. A možno on nevie, on to možno ani nečítal. Jemu narozprával Naď: Veď to sú naši spojenci, to sú naši bratia spoza oceánu, tým musíme veriť. A to je vybavené, môžme zapredať Slovenskú republiku. Ale pýtam sa vás znovu, jednoducho a jasne, choďte verejne a povedzte občanom Slovenskej republiky, nie vy budete rozhodovať o tom, akí vojaci tu budú pôsobiť. Nie vy budete rozhodovať o tom, komu zveríme správu dvoch slovenských vojenských letísk, nie vy budete rozhodovať o tom, či tu Američania donesú nejaké jadrové zbrane, ale my si to odhlasujeme v parlamente. Síce ste nám na to mandát nikdy nedali, ale my o tom budeme rozhodovať, pretože vás máme jednoducho na háku. Považujeme vás za menejcenných. Považujeme vás za jednoducho hlúpu voličskú masu, ktorú nepotrebujeme počúvať. Takým spôsobom sa správate k ľuďom. A toto je presný dôkaz. Toto je dôkaz toho, že vy máte úplne na háku občanov Slovenskej republiky. Vy viete veľmi dobre, a preto žiaden taký prieskum nikdy urobený nebol, že drvivá väčšina občanov Slovenskej republiky odmieta prítomnosť amerických vojakov. A nejde len o Američanov. Keby išlo o nemeckých vojakov, francúzskych vojakov, akýchkoľvek iných, tak ich skrátka odmieta. A tiež to nie je možné porovnávať napríklad s tou zmluvou, ktorá je napríklad s Francúzmi či s Rusmi, alebo máme takú zmluvu s Čechmi, dokonca aj s Američanmi, desať vojenských špecialistov pôsobí v Martine, veď to tu bolo odhlasované minulé volebné obdobie, ale nezverili ste im do rúk dve letiská, nedali ste im možnosť proste pristávať sem akýmikoľvek jednoducho zbraňovými mechanizmami, nedali ste im možnosť získať pod kontrolu územie, na ktoré nebudú môcť Slováci vstúpiť a kontrolovať to. Veď to nemôžete porovnávať! To, že tu prídu nejakí ruskí špecialisti, opravujú stíhačky, čo to porovnávate s tým, že tu vyslovene dávate dve letiská do rúk Američanom? Tam je to jasne napísané. V prvej prílohe je to definované, je tam jasne dané. Jednoducho klamete tých ľudí, prekrúcate to a hlavne vy sa snažíte z ľudí robiť hlupákov len preto, že vy ignorujete verejnú debatu. Kto z vás sa postavil do debaty napríklad s generálom Viktorínom? Ani on o tom nič nevie. 40 rokov odslúžených v ozbrojených silách, ale on tomu nerozumie! Pán Mihalik mu to vysvetlí. Kto z vás sa postaví do debaty s generálnym prokurátorom? On je síce právnik špičkový, celý život sa tomu rozumie, ale tejto zmluve nerozumie. On tomu nepochopil. Všetci sú hlupáci, len poslanci Národnej rady, ktorí sú tu najmúdrejší na všetko, jednoducho môžu tieto veci schváliť a oni to vedia najlepšie. To nie je okupácia, síce sa to tam píše, ale nie je to tak. To nie je prítomnosť vojakov, síce je to tam napísané, ale nie je to tak. Oni nebudú mať základne. Síce je to tam napísané tak, že každý inteligentný človek z toho vyrozumie, že tí Američania si z toho de facto urobia základne, ale pre nich to tak nie je. A budú takto klamať, budú takto prekrúcať a budú takto zrádzať Slovenskú republiku aj napriek tomu, že tu pri svojom sľube sľubovali, že budú pracovať v prospech občanov Slovenskej republiky, v prospech národa a že budú dodržiavať demokratické zásady a Ústavu Slovenskej republiky. Ústava jasne hovorí, že sme suverénny štát. A akým spôsobom chcete hovoriť o suverénnom štáte, keď tu budete mať vojská, ktoré majú väčšie práva ako prezidentka? Radový americký vojak tu bude nedotknuteľný. Nedotknuteľný! Môže prísť znásilniť ktorúkoľvek ženu, ak bude chcieť, rozbiť vám auto, nemôžete mu nič urobiť, ak vám to Američania nedovolia. Hej, Benčík bude krútiť hlavou, ale v tej zmluve to tak je napísané. V tej zmluve je to vyslovene napísané, že sú vyňatí z trestnej zodpovednosti a my musíme požiadať a oni vám milostivo môžu toho človeka vydať na stíhanie. Môžu, môžu, ale nemusia, lebo povinnosť tam nie je zakomponovaná. To je nádhera, nie? To je úplná nádhera, takýmto spôsobom zapredať Slovákov. Veď vy sa vôbec uvedomujete, ako zrádzate ten národ? Ničíte ho, odkedy ste tu. Uberáte mu práva, devastujete to Slovensko, zadlžujete ho a aby toho nebolo málo, tak tu ešte navozíte cudzie vojská. A ja sa vás pýtam, vy majstri sveta, ja som na začiatku tejto schôdze, ja viem, že je tu päť poslancov dokopy vládnej koalície, navrhol, aby keď chcete tak provokovať to Rusko, aby keď považujete to Rusko za takého veľkého nepriateľa, aby keď chcete občanov Slovenskej republiky vystavovať hrôzam vojenského konfliktu, tak aby ste do toho konfliktu išli vy sami. Do prvej línie. Ja vám tu prisahám, že keď ja raz budem volať do vojny, tak sa postavím do prvej línie. Ale ja, naopak, hovorím, že nemáme narastať, nemáme podporovať toto napätie, že tu predsa nemáme voziť americké zbraňové systémy, aby sme robili bu-bu-bu na Rusov, veď to ani... zbláznili ste sa? Ja hovorím jasne, že tu nemáme voziť americké jednotky, jednotky NATO, tisíc vojakov NATO, teraz tritisíc na nejaké cvičenie. Proti tomu všetkému som, lebo to ničomu nepomáha, žiadnemu mieru. Je to nezmysel! A keď máte takéto majstrovské vyjadrenia, ako tu mal tuším poslanec Krúpa, že keď Rusko napadne Ukrajinu, tak to bude koniec Ruska, vy si uvedomujete, o čom hovoríte? Vy si uvedomujete, že vy tu nehovoríte o hre na počítači, ale o reálnom vojenskom konflikte? Veď ako môžete takto ľahkovážne spomínať také zásadné veci? Viete, čo znamená vojna? Veď si pozrite pár videí na internete kľudne, pozrite si na mŕtve deti, pozrite si na znásilnené ženy, na zbombardované celé mestá. Vy chcete toto? Toto je to, čo si prajete? Mŕtve ukrajinské deti? A ja viem, vy poviete taký morálny pseudoargument, ale veď my o tom, nám o to nejde. Ale vojna toto prináša. Každá jedna vojna toto prinesie. Nie každá raketa trafí cieľ. Nie každý cieľ je ten, za ktorý ste ho predtým mali. Vojna prináša siroty. Prináša nevýslovné utrpenie, prináša utečencov, prináša mŕtve deti, mŕtve ženy. Toto potrebujeme? Sa pýtam. A preto tu dávame toto referendum, lebo vieme veľmi dobre a vy to viete veľmi dobre, že by vám tú zmluvu Slováci v referende odmietli. A to je presne ten dôvod, prečo to robíte takto pokútne, takto zbabelo, takto podlo, proti vôli občanov Slovenskej republiky. To je presne dôvod, prečo tu chcete tých Američanov bez toho, aby ste o tom dali rozhodnúť národu. Lebo by ste to nemohli urobiť. Lebo národ by vám to nedovolil. Lebo stále má to Slovensko toľko rozumu, že nechce vojenské napätie. Že nechce konflikt s Ruskou federáciou. Tak vám znovu hovorím, keď ho chcete vy, tak si choďte do prvých línií, pre mňa za mňa postavte na čelo Benčíka s prezidentkou aj Pročka a choďte tým Rusom ukázať, akí vy ste frajeri. Kľudne aj Naďa alebo kohokoľvek iného. Ale prestaňte do toho ťahať slovenský národ!